Diari Oficial de la Generalitat Valenciana


Sumari del DOGV 6780, del 23-05-2012 (2012/4952)

RESOLUCIÓ de 14 de març de 2012, de la Conselleria de Turisme, Cultura i Esport, per la qual s'accepta la donació efectuada per la formació política Unió Valenciana a favor de la Generalitat.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6780

Data del DOGV
:   23-05-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/4952


Data del document
:   14-05-2012

Organisme emissor
:   Conselleria de Turisme, Cultura i Esport

Tipus de document
:   Resolució

RESOLUCIÓ de 14 de març de 2012, de la Conselleria de Turisme, Cultura i Esport, per la qual s'accepta la donació efectuada per la formació política Unió Valenciana a favor de la Generalitat. [2012/4952]  
La formació política Unió Valenciana és propietària d'una Senyera de l'any 1927 dotada d'una gran rellevància històrica i d'un important valor simbòlic, ja que va cobrir el fèretre de l'escriptor valencià Vicente Blasco Ibáñez.  
Unió Valenciana, en escrit remés a la Generalitat trasllada i certifica, en data 28 de setembre de 2011, un acord adoptat per unanimitat del Consell Executiu Nacional d'Unió Valenciana pel qual s'aprova i consta en acta: «Donar a la Presidencia de la Generalitat Valenciana com a maxim exponent i representacio del poble valencià, la citada Real Senyera, conscients de l'importancia simbolica i representativa que aquella significa per al poble valencià, demanan-li el seu compromis de mantindre-la en les millor condicions posibles com a patrimoni cultural, que es de tots els valencians actuals, aixina com de futures generacions».  
En compliment del conveni de col·laboració entre la Generalitat, a través de la Conselleria de Turisme, Cultura i Esport, la Conselleria de Governació i Unió Valenciana, l'objecte del qual és materialitzar la donació de la Reial Senyera que va cobrir el fèretre de Blasco Ibáñez, propietat de la dita formació política i, vist l'informe emés pels serveis tècnics, aquesta donació es considera del màxim interés per a la Generalitat, pel seu valor històric i simbòlic, per la qual cosa en l'exercici de les competències que té encomanades aquesta Conselleria, es determina acceptar la donació. L'única condició que posa Unió Valenciana és que la Generalitat assumisca el compromís de sufragar la restauració de la Reial Senyera.  
De conformitat amb el que disposa l'article 43, apartats 1 i 5 de la Llei 14/2003, de 10 d'abril, de Patrimoni de la Generalitat, que establixen que l'acceptació d'herències, llegats i donacions que únicament comprenguen béns mobles correspon al departament o organisme a què es destinen i que en el cas que es referisca a béns mobles integrants del patrimoni cultural valencià, correspon a la conselleria competent en matèria cultural. Així, en relació amb allò que disposa l'article 13 del Decret 100/2011, de 26 d'agost, del Consell, pel que s'aprova el Reglament Orgànic i Funcional de la Conselleria de Turisme, Cultura i Esport, resolc:  
  
  
Primer  
Acceptar la donació de la formació política Unió Valenciana realitzada a favor de la Generalitat, d'una Senyera de la seua propietat, les fotografies i dades tècniques de la qual es troben en el seu expedient. El valor de l'esmentada donació, s'estima en cinquanta mil Euros (50.000 €).   
  
Segon  
Esta resolució produirà efectes des de la seua notificació al donant en els termes que preveu els articles 58 i 59 de la Llei 30/1992, de 26 de novembre, i en l'article 623 del Codi Civil, i a l'efecte de tercers, si és el cas, des de la publicació en el Diari Oficial de la Comunitat Valenciana, en els termes que preveu els dits preceptes.  
La present acceptació serà comunicada a la Conselleria d'Economia, Hisenda i Ocupació.  
  
València, 14 de març de 2012.- La consellera de Turisme, Cultura i Esport: Lola Johnson Sastre.